CELEX: 62012CN0196
Language: et
Date: 2012-04-26 00:00:00
Title: Kohtuasi C-196/12: 26. aprillil 2012 esitatud hagi — Euroopa Komisjon versus Euroopa Liidu Nõukogu

23.6.2012   
            
            
               ET
            
            
               Euroopa Liidu Teataja
            
            
               C 184/6
            
         26. aprillil 2012 esitatud hagi — Euroopa Komisjon versus Euroopa Liidu Nõukogu
   (Kohtuasi C-196/12)
   2012/C 184/11
   Kohtumenetluse keel: prantsuse
   
      Pooled
   
   
      Hageja: Euroopa Komisjon (esindajad: J. Currall, J.-P. Keppenne ja D. Martin)
   
      Kostja: Euroopa Liidu Nõukogu
   
      Hageja nõuded
   
   
               —
            
            
               tuvastada, et kuna nõukogu ei võtnud vastu komisjoni ettepanekut nõukogu määruse kohta, millega kohandatakse alates 1. juulist 2011 Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente, siis on nõukogu rikkunud personalieeskirjadest tulenevaid kohustusi;
            
         
               —
            
            
               mõista kohtukulud välja Euroopa Liidu Nõukogult.
            
         
      Väited ja peamised argumendid
   
   Käesolevas hagis väidab hageja, et nõukogu kaldus kõrvale komisjoni ettepanekust määruse kohta, millega kohandatakse ametnike töötasusid ja pensione personalieeskirjade XI lisa artikli 3 alusel, kuigi nimetatud artikli siduvast sõnastusest nähtub, et nimetatud töötasude ja pensionide iga-aastase kohandamise menetlus on automaatne ning ei jäta nõukogule mingit kaalutlusruumi. Viidatud artikkel näeb ette nõukogu kohustuse võtta komisjoni ettepanek vastu enne jooksva aasta 31. detsembrit. Hageja on seisukohal, et nõukogul ei olnud õigust sellest kohustusest kõrvale kalduda põhjusel, et ta leidis, et komisjon oleks pidanud talle esitama ettepaneku XI lisa artikli 10 alusel. Artikli 10 kohaldamise sisulised tingimused ei olnud 2011. aastal igal juhul täidetud, nagu nähtus ka nõukogu taotlusel komisjoni poolt viimasele esitatud kahest majandusaruandest. Kuna nõukogu võttis ise personalieeskirjade XI lisa artikli 10 alusel vastu otsuse 2011/866/EL (1), siis rikkus nõukogu kohustuslikke institutsionaalseid nõudeid.
   Komisjon heidab nõukogule ette ka seda, et viimane keeldus kohandamast paranduskoefitsiente, mida tuleb kohaldada nimetatud töötasude ja pensionide suhtes vastavalt asjaomaste isikute töö- või elukohale. Hageja väitel on selge, et nõukogu „otsuses” ei ole seda küsimust käsitletud, otsuse aluseks olevad põhjendused viitavaid üksnes XI lisa artikli 10 „erandiklauslile”. Nõukogu käitumisviisi tuleb seega pidada õigusvastaseks tegevusetuks.
   
      (1)  Nõukogu 19. detsembri 2011. aasta otsus, mis käsitleb komisjoni ettepanekut nõukogu määruse kohta, millega kohandatakse alates 1. juulist 2011 Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente (ELT L 341, lk 54).